Zajac, Pavol, poslanec NR SR (2014-12-12):
Vážená pani podpredsedníčka, dámy a páni, naozaj už som nechcel vystúpiť, ale po tejto sérii faktických poznámok, ktoré začínajú túto tému, pre ktorú sme zvolali túto schôdzu, odkláňať kdesi úplne, úplne inde. Naozaj je to organizované, rozdelili ste si to po jednotlivých bodoch a takto vystupujete. Niektoré boli vtipné tie faktické poznámky, naozaj pán Jarjabek má rozosmial, „no počkaj, Zajac“, alebo pán Bagačka, ktorý si fabuloval nejaké moje vzťahy, to je odpútavaním témy. To je odpútavanie od témy. Plus ešte také drobné osobné fauly. Ale naozaj rozprávať o odletovej hale, o uniformách, o cestách I. triedy, pani Hufková, pán minister Figeľ spustil ako prvý projekt z európskych fondov Eliminácia bezpečnostných rizík na cestách I. triedy. Len na východnom Slovensku, si to pamätám z hlavy, v Košickom, Prešovskom kraji sa rekonštruovalo 270 km ciest I. triedy v priebehu jedného roka. To isté sa udialo v Nitre, v Trnave. A váš pán minister Počiatek to zastavil v Žiline, v Bystrici a v Trenčíne. Myslím si, že keď som videl nejaké plány, pravdepodobne chce sa k tomu vrátiť. Ale už tie cesty mohli byť obnovene. Naozaj, ak chcete, môžeme aj my otvoriť ďalších desať tém, pre ktoré by mohol byť minister Počiatek odvolaný. A nebudú to témy na úrovni 54-tisíc alebo výrub stromov, som tu počul, 2 000, prosím vás, keď je niečo v rozpore so zákonom, podajte trestné oznámenie. Tu vyvodzujeme politickú zodpovednosť. Ak chcete, vytiahneme ďalšie vážne témy. Hneď v úvodnom vystúpení som povedal, nebudem vyťahovať ďalšie témy, lebo táto téma, o ktorej sa tu dneska bavíme, platba palivovými kartami za elektronické mýto, je aktuálna a teraz sa dá ešte zastaviť. Preto sa tejto témy budem držať a vrátim tému naspäť. Hneď vám poviem na úvod, prečo sme hovorili aj o SkyTolle. Aj zmluvu so SkyTollom, aj zmluvu s Fleetpayom sme zdedili po vašej vláde. Vy ste podpísali zmluvu v januári 2009 so SkyTollom. Tá zmluva má 374 strán. Keď som sedel v Dozornej rade NDS 1,5 roka nie ako politický nominant, ako tu hovoril pán minister vnútra, ako stavbár, ako človek, ktorý má vyštudované konštrukčné a dopravné stavby, tak sme dali požiadavku na právne oddelenie a dali sme právne preskúmať, či takáto zmluva sa dá zrušiť. Samozrejme, že odpoveď prišla, že dá sa zrušiť, ale tých 863 mil. by sme museli vyplatiť prevádzkovateľovi na fleku. A tak by on nám ho láskavo odovzdal a my by sme ho mohli prevádzkovať. To by bolo zodpovedné?! Preto sme museli obhajovať, vláda Ivety Radičovej, minister Figeľ, musela tento biznis, ktorý ste podpísali vy vrátane tej bokovky Fleetpay za kontrolu palivových kariet. Každý, kto sa v tom vyzná, vám povie, samozrejme, že to mal robiť SkyToll, samozrejme, že keď poskytuje komplexnú službu elektronického mýta, tak to mal robiť SkyToll za tú cenu, za tých 863 mil., tak ako v susednom Česku. V susednom Česku to takto robí prevádzkovateľ mýta. Len tu sa niekomu málilo 863 mil., tak si vymysleli bokovku za ďalších 140 mil. na 13 rokov. A to, čo vy ste spôsobili, my sme museli obhajovať ešte aj pred Európskou komisiou a dávať to ako-tak do poriadku. Takže láskavo, aj pán minister Počiatek, aj pán minister Kaliňák, nie my sme urobili zmluvu za 6,72, ako ste sa tu snažili povedať, že vláda Ivety Radičovej za 6,72. Vy ste podpísali zmluvu, teda dodatok k zmluve bez súťaže za 6,72. To znamená vycucaná cena z prsta. Odkiaľ prišla cena 6,72? Kto ju určil? Kto je vysúťažil? No nikto! A odvtedy máme zdedené. A preto sme to museli obhajovať aj pred Európskou komisiou, v opačnom prípade by táto krajina zaplatila 863 mil. Skúste si to prepočítať na slovenské koruny. Vy nám tu ešte vytýkate, že problémy, ktorý ste spôsobili, sme sa snažili ako-tak dať do poriadku, a že bol návrh na to, aby sa s Fleetpayom vstúpilo priamo do rokovaní a následne sa vysúťažila nižšia cena?! Samozrejme, boli sme pri vláde pätnásť mesiacov. Komunikácia s Európskou komisiou nie je záležitosťou dní ani týždňov. Je to niekoľko mesiacov a ťahalo sa to dlho. Až teraz v marci 2014 prišla správa z Európskej komisie, ktorá potvrdila teda, že mohli byť vyradené ponuky na prevádzku mýta s nižšou ponukou. Ale my tu vyššiu cenu zaplatíme. Slováci zaplatia, nie Európska komisia. A otázky, alebo zaujímavé, že my ako opoziční poslanci kritizujeme ministra Počiatka, ako realizovali túto súťaž, akú zmluvu z toho podpísali, a on nás sa pýta, že kde to mali teda zmeniť. Nuž ja vám poviem, kde to mali zmeniť. V tých podmienkach a kritériách. Presne ako pán Viskupič spomínal. Možno trebalo znížiť obraty. Alebo možno bolo kardiálnym problémom tejto súťaže to, že sa požaduje preukázať prevádzkovanie piatich kariet. Jednotliví prevádzkovatelia, ktorí tieto karty majú palivové, si to uvedomte, že keď platí šofér za naftu, tak tam takisto musí nastať autorizácia tej transakcie. Ale každý tento vydavateľ si túto autorizáciu robí len na svoju kartu. No nemohol sa prihlásiť do tejto súťaže. Neustále sa tu hovorí o bankách, prečo sa neprihlásili banky. A ja sa pýtam, prečo sa nemohli prihlásiť tí prevádzkovatelia palivových kariet, ktorí to robia aj dneska a platbu za naftu autorizujú? No lebo tam bola podmienka päť karát preukázať. A vydavateľ palivovej karty nevydáva päť karát, vydáva svoju jednu. Možno to je ten problém. Možno obrat. Ale to nie je ako úlohou opozičných poslancov, aby vám teraz nastavovali, ako máte urobiť súťaž! My vyvodzujeme politickú zodpovednosť. Ak niekoľkokrát povedal minister Počiatek, očakávali sme aj my nižšiu cenu a dostanete vyššiu cenu, mimochodom, vyššiu cenu ako v tom čase sme platili Fleetpayu. 11. 11. ste podpísali zmluvu na 6,75 a vtedy sme Fleetpayu platili 6,22. Ak ste dosiahli vyššiu cenu, ako ste očakávali, trebalo zrušiť súťaž, vypísať podmienky, zamyslieť sa nad zmenou týchto podmienok a mohla sa vysúťažiť iná cena. Prečo sa neprihlásila firma Fleetpay? Prečo sa neprihlásila firma SkyToll do tejto súťaže? Však to robili päť rokov. Robili to päť rokov. Prečo sa neprihlásili a nedali zlomkovú cenu? Veď SkyToll robí také zisky, taký biznis má na 13 rokov, tak mohol povedať, ponúknem vám cenu pol percenta a mohol vyhrať, mohol odstaviť všetkých ostatných, a nemuseli sme dneska tu rozprávať. To nie je o žiadnom politikárčení. KDH nemá žiaden problém, pán Blaha. A vyprosím si, aby ste označovali KDH za špinavé. Nemáme žiadne vnútorné problémy. Tu ide o to, že 133 až 135 mil. v najbližších trinástich rokoch odíde firme schránkovej možno až na Cyprus. A prečo hovoríme o 100 mil.? Lebo podľa nášho názoru takáto služba aj s určitým ziskom sa dá prevádzkovať za 1,5 % a ten rozdiel je v tých ďalších trinástich rokoch 100 mil. eur. Hovoríme tu o 100 mil., ktoré nám v ďalších trinástich rokoch uniknú. O tom je táto mimoriadna schôdza. Nie o osobe, zviditeľňovaní sa mňa, pán Bagačka, a ani o žiadnych problémoch opozície, ani KDH. Je to o 100 mil. občanov tejto krajiny. Ďakujem za pozornosť.